**Ministru kabineta noteikumu projekta “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” īstenošanas noteikumi” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta “Grozījumi Ministru kabineta 2015.gada 1.decembra noteikumos Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” (turpmāk - 3.2.1.2.pasākums) īstenošanas noteikumi”” (turpmāk - MK noteikumu projekts) mērķis ir nodrošināt atbalsta sniegšanu komersantiem arī Covid-19 noteikto ierobežojumu apstākļos. Ņemot vērā, ka Covid-19 izplatības ierobežojošie pasākumi būtiski ietekmē komersantu konkurētspēju, projekts Nr.3.2.1.2/16/l/001 "Starptautiskās konkurētspējas veicināšana" (turpmāk – projekts Nr.3.2.1.2/16/l/001) un projekts Nr.3.2.1.2/16/l/002 "Latvijas starptautiskās konkurētspējas veicināšana tūrismā" (turpmāk – projekts Nr.3.2.1.2/16/l/002) papildināti ar atbalstāmo darbību loku, identificējot komersantu aktuālās vajadzības konkurētspējas noturēšanai un iziešanai ārvalstu tirgos. Papildus grozījumi ir paredzēti projekta Nr.3.2.1.2/16/l/002 ietvaros, vienām no visvairāk Covid-19 ierobežojumu skartajām nozarēm, atbalsta mērķa grupā iekļaujot arī starptautisko kultūras un sporta pasākumu organizēšanu Latvijā.MK noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ekonomikas ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 1.decembra noteikumu Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” īstenošanas noteikumi” (turpmāk – MK noteikumi) mērķis ir noteikt tādus atbalsta veidus, kas veicinātu nozaru konkurētspēju, atbalstot uzņēmējdarbību un ieiešanu ārvalstu tirgos, nodrošinot Latvijas ārvalstu ekonomisko pārstāvniecību darbību, attīstot Latvijas kā tūrisma galamērķa starptautisko konkurētspēju un veicinot vietējo tūrismu prioritārajos tūrisma sektoros (darījumu un pasākumu tūrisms, labsajūtas tūrisms). Ņemot vērā ilgstoši pastāvošos Covid-19 noteiktos ierobežojumus, MK noteikumos ietvertās atbalstāmās darbības vairs nav īstenojamas, vai īstenojamas ierobežotā apmērā. Lai nodrošinātu nepārtrauktu atbalsta sniegšanu komersantiem arī šajos pandēmijas ārkārtas apstākļos, Ekonomikas ministrija aktualizē atbalstāmo darbību sarakstu, papildinot to ar jaunām vai precizētām (pielāgotām) aktivitātēm un attiecināmo izmaksu pozīcijām. 1. **MK noteikumu projekts paredz šādus grozījumus projekta Nr.3.2.1.2/16/l/001 un projekta Nr.3.2.1.2/16/l/002 ietvaros**

Ņemot vērā Covid-19 izplatību un saistībā ar to noteiktos ierobežojumus ne tikai nacionālā, bet arī starptautiskā mērogā, nepieciešams pārskatīt un papildināt komersantiem pieejamo atbalstu, nosakot jaunas atbalstāmās darbības par tādiem pakalpojumiem, aktivitātēm, kas tiek pielāgotas vai ir atbilstošas pašreizējai situācijai. Jāņem vērā arī veids kādā komersanti izvērš, pārprofilē savu darbību, šajā ziņā īpaša nozīme ir visa veida digitālajiem risinājumiem. Ņemot vērā iepriekš minēto projekts Nr.3.2.1.2/16/l/001 un projekts Nr.3.2.1.2/16/l/002 tiek papildināti ar šādām jaunām atbalstāmām darbībām:* dalība starptautiskajās digitālajās izstādēs, konferencēs/semināros vai ārvalstu kontaktbiržās ar virtuālu stendu Latvijā, t.sk. virtuālo prezentācijas pasākumu organizēšana potenciālajiem klientiem;
* tīmekļvietnes, internetveikalu, aplikāciju digitālo risinājumu un virtuālās komunikācijas platformu izstrāde (šāda platforma nodrošina pakalpojumu prezentēšanu profesionālā, iesaistošā, vizuāli atraktīvā veidā (kas ir īpaši aktuāli pakalpojumu sniedzējiem, kas nevar uzaicināt savus partnerus fiziski apmeklēt Latviju un iepazīstināt ar savu piedāvājumu, bet kuriem šobrīd jārada priekšstats par savu pakalpojumu virtuālajā vidē).

 Šajā kontekstā komersantiem būtiski ir saņemt atbalstu arī preču zīmes un dizainparauga izstrādei, ārvalstu atbilstošās nozares ekspertu piesaiste eksporta tirgos, kā arī pasākuma mērķa grupai tirgus pētījumu mērķa tirgos izstrādei. Komersantu darbībā arvien pieaugoša loma ir profesionāli sagatavotiem reklāmas materiāliem, tāpēc atbalstāmās darbības ir papildinātas ar visa veida reklāmas satura sagatavošanas un mārketinga izmaksām (reklāmas rakstu, interviju, preses relīžu sagatavošana, mārketinga materiālu (katalogu) izstrāde, reklāmas vizuālo materiālu par produktu/pakalpojumu, reklāmas kampaņas par produkta palaišana eksporta tirgū). Saistībā ar Covid-19 pandēmijas radītajām sekām palielinās tiešsaistē organizēto pasākumu īpatsvars, tāpēc MK noteikumu projekta 5.punkts precizēts paredzot, ka dalība Latvijas Investīciju un attīstības aģentūras organizētajās tirdzniecības misijās un augstu valsts amatpersonu vizītēs ārvalstī, Latvijas Investīciju un attīstības aģentūras organizētajās pārdošanas vizītēs ārvalstīs, lai prezentētu Latvijas tūrisma un darījuma tūrisma piedāvājumu klientiem, konferencēs un forumos ārvalstīs ar individuālo stendu, prezentāciju vai klausītāja vai apmeklētāja statusā var notikt gan klātienē, gan tiešsaistē. Tāpat arī ņemot vērā Covid-19 radīto situāciju, kas ierobežo klātienes konferenču, kongresu un semināru rīkošanas iespējas, MK noteikumu 21.8.7. un 21.8.8. punkti papildināti ar iespēju tos rīkot arī hibrīdpasākuma formātā (pasākumi, kas apvieno tiešsaistes un/vai klātienes notikumu elementus ar virtuālām komponentēm, nodrošinot iespēju piedalīties pasākumā attālināti).Ņemot vērā, ka ar dalību platformās saistītās izmaksas ir ne tikai dalības maksa vai abonementa izdevumi, MK noteikumu projekta 38.4 un 42.7 punkts precizē ar platformu lietošanu saistītās izmaksu pozīcijas, nosakot, ka arī digitālās platformas sniegto pakalpojumu (pārdošanas veicināšanas) izmaksas ir atbalstāmas darbības. Līdzīgi arī ar preču zīmes izmaksām – MK noteikumu projekta 38.5 3. un 42.10 apakšpunkts precizēts nosakot, ka atbalstāmās darbības ietver arī preču zīmes izstrādes izdevumus. Vienlaikus atbalstāmo darbību loks paplašināts, nosakot, ka mājaslapu tulkošanas izmaksas, to adaptēšanas un tehniskās izmaksas, kā arī zīmola, logotipa stratēģijas izstrādes izmaksas, tai skaitā, bet ne tikai iepakojuma un etiķešu dizaina izstrādes izmaksas, dokumentācijas izstrādes izmaksas, prezentāciju paraugu vizuālā noformējuma izstrādes izmaksas ir attiecināmās izmaksas.MK noteikumu Nr. 678 38.6, 38.8, 38.10, 38.12 punktos tiek atcelts 2 000 *euro* limits norādītajām atbalstāmām darbībām, savukārt MK noteikumu Nr.678 42.9 un 42.11 punktos tiek atcelts 40 procentu ierobežojums no kopējām izmaksām.Ņemot vērā Covid-19 pandēmijas radītās negatīvās sekas uzņēmējdarbības vidē, lai palielinātu atbalsta sniegšanas iespējas 3.2.1.2.pasākuma ietvaros, MK noteikumu 28.2, 30.2 un 31.1 punktos mainīti nodokļu (nodevu) parāda nosacījumi. Attiecīgo pantu jaunā redakcija nosaka, ka atbalsta saņēmējiem nevar būt Valsts ieņēmumu dienesta administrēto nodokļu (nodevu) parāds, kas kopsummā pārsniedz 1 000 *euro*, izņemot nodokļu maksājumus, kuriem ir piešķirts samaksas termiņa pagarinājums, noslēgta vienošanās par labprātīgu nodokļu samaksu, vai noslēgts vienošanās līgums.1. **MK Noteikumu projekts paredz šādas izmaiņas un papildinājumus projekta Nr.3.2.1.2/16/l/002**  **ietvaros**

 MK noteikumu 4.punktā noteikts, ka 3.2.1.2.pasākuma mērķis ir veicināt nozaru konkurētspēju, tajā skaitā, attīstot Latvijas kā tūrisma galamērķa starptautisko konkurētspēju un veicinot vietējo tūrismu prioritārajos tūrisma sektoros (darījumu un pasākumu tūrisms, labsajūtas tūrisms). Dažādo valsts tēla atpazīstamības pasākumu starpā tiek izdalīti kultūras un sporta pasākumi, kas veicinātu Latvijas tūrisma piedāvājuma popularizēšanu ārvalstīs, kā arī piesaistītu papildu tūristu plūsmu Latvijai. Šajā kontekstā būtiski ir sniegt visaptverošu atbalstu, īpaši Covid-19 seku rezultātā cietušajiem, kultūras un sporta uzņēmumiem, ātrākai to atveseļošanai un konkurētspējas nodrošināšanai starptautiskajā līmenī.MK noteikumu Nr. 678 4.punkts ir izteikts jaunā redakcijā, paredzot Latvijas atpazīstamību arī kā starptautisku kultūras un sporta pasākumu, t.sk. starptautisko sacensību, kas iekļautas attiecīgo federāciju/asociāciju starptautiskajā kalendārajā plānā (turpmāk visi kopā- kultūras un sporta pasākumi), galamērķi, attiecīgi MK noteikumu projekts paredz MK noteikumos iekļaut 18.13.punktu, kas nosaka atbalstu šādu pasākumu organizēšanai Latvijā.  Šī atbalsta piešķiršanas mērķis ir veicināt starptautisku kultūras un sporta pasākumu sistemātisku organizēšanu Latvijā, tādējādi Latvijas valsti pozicionējot kā augsta līmeņa un kvalitatīvu pasākumu norises vietu. Veicinot starptautisku kultūras un sporta pasākumu organizēšanu Latvijā palielinātos:* ārvalstu viesu skaits Latvijā;
* pasākuma īstenošanā iesaistīto tūrisma pakalpojumu sniedzēju skaits, kuri savus pakalpojumus pārdod pasākuma apmeklētājiem;
* mārketinga aktivitāšu skaits ārvalstīs, kuras tiek īstenotas, lai popularizētu starptautiskos kultūras un sporta pasākumus Latvijā.

 Lai starptautiskie kultūras un sporta pasākumi varētu kvalificēties atbalstam, MK noteikumu projekta 19.5 punktā tiek identificēti šādi kritēriji – a) pasākums tiek organizēts Latvijas teritorijā, b) ārvalstu apmeklētāju un/vai ārvalstu dalībnieku skaits ir vismaz 1000, c) organizators ir komersants, biedrība vai nodibinājums, kas atbilst MK noteikumu 11.2. apakšpunktā minētajam finansējuma saņēmējam noteiktajiem kritērijiem. Vienlaikus jāņem vērā, ka kultūras un sporta pasākumiem ir starptautisks mērogs, ja tajā piedalās vismaz 4 valstis un informāciju par šo pasākumu atspoguļo starptautiskie mediji. Lai saņemtu atbalstu, starptautisku kultūras un sporta pasākumu organizatoram, jāņem vērā šādus ar pasākumu norisi saistītus nosacījumus:* pasākums atbilst atbalsta piešķiršanas mērķim un veicina noteikto rezultātu sasniegšanu;
* mārketinga aktivitātes tiek plānotas vismaz vienā no Latvijas tūrisma mārketinga stratēģijā 2018.-2023.gadam noteiktajiem prioritārajiem mērķa tirgiem un pasākuma mārketinga aktivitāšu ietvaros tiek sniegta informācija par Latvijas tūrisma iespējām;
* pasākums ilgst vismaz divas dienas pēc kārtas ar vienotu programmu, iekļaujot pasākuma saturiskās aktivitātes abās programmas dienās;
* pasākuma norisē un ārvalstu viesu apkalpošanā tiek iesaistīti Latvijā reģistrēti pakalpojumu sniedzēji;
* pasākumā tiek nodrošināta piekļuve personām ar īpašām vajadzībām;
* pirms pasākuma informācijai par to jābūt pieejamai oficiālajā portālā *Latvia.travel* pasākumu kalendārā;
* pasākuma mārketinga komunikācijā un pasākuma norises vietā izvieto banerus un publicitātes materiālus, kuros tiek iekļauts Latvijas valsts tēls (šobrīd logo: *Magnetic Latvia*, un norādīta Latvijas oficiālā tūrisma piedāvājuma mājaslapa *Latvia.travel*).

MK noteikumu projekta 16. punkts paredz, ka starptautisko kultūras un sporta pasākumu organizatoriem par katru attiecīgo pasākumu jāsagatavo un tiešās pārvaldes iestādei, kuras darbības mērķis ir īstenot tūrisma attīstības valsts politiku, jāiesniedz ar šo pasākumu saistītais aktivitāšu plāns, iekļaujot tajā ar darbību saistītās aktivitātes, kas īstenotas ne vēlāk kā 3 mēnešus pirms pieteikuma iesniegšanas. MK noteikumu projekts paredz atbalstīt tikai izmaksas par notikušu atbalstāmo darbību un ar to saistītām aktivitātēm, tomēr ņemot vērā, ka Covid-19 būtiski ietekmē dažādu pasākumu organizēšanas un īstenošanas iespējas, MK noteikumu projekta 22. punkta izpratnē par atbalstāmu veiktu darbību tiks uzskatīta arī tāda darbība, kas īstenota organizējot starptautisku kultūras vai sporta pasākumu, kas Covid-19 noteikto ierobežojumu dēļ tika atcelts. Ar šādu atceltu pasākumu saistītie izmaksu apliecinošie dokumenti jāiesniedz finansējuma saņēmējam ne vēlāk kā mēnesi pēc attiecīgā pasākuma atcelšanas.MK noteikumu projektā ir ietvertas jaunas atbalstāmās izmaksu pozīcijas un to limiti starptautisku kultūras un sporta pasākumu organizēšanā:1. **licences iegādes izmaksas** pasākuma organizēšanai Latvijā un/vai dalības maksa starptautiskā organizācijā, kas nepieciešama starptautiska statusa vai reitinga piešķiršanai plānotajam pasākumam. Licences pārdod sporta veida starptautiskā federācija vai asociācijas (t.sk. Latvijas Antidopinga birojs, Elites sportistus pārstāvošās aģentūras u.c.). Lai pasākums iegūtu konkrēto licenci, nepieciešams izpildīt virkni organizatorisko noteikumu: nodrošināt kvalitatīvu dopinga pārbaudi, sporta elites pārstāvju piedalīšanos pasākumā, augstas kvalitātes balvu fonds, kā arī mārketinga aktivitātēm jāatbilst noteiktiem standartiem.
2. **dalība nozares profesionālajos pasākumos** (pasākuma/izstādes organizatora noteiktā pasākuma/izstādes reģistrācijas/dalības maksa (ieejas biļete 3 dalībnieka darbiniekiem), **nomas maksa par stenda konstrukciju, ekspozīcijas laukumu, pasākuma organizatora noteiktās izmaksas** (dalībnieka informācijas izvietošana izstādes katalogā, speciālā preses izdevumā, pasākuma/izstādes norises telpās), kā arī pasākuma/izstādes organizatora noteiktās citas izmaksas un ar pasākumu/izstādi saistītā pakalpojuma sniedzēja papildpakalpojumu izmaksas). Ar nozares profesionālajiem pasākumiem saprot tīklošanās un izglītojošus forumus, kuros iespējams popularizēt savu pasākumu, iepazīties ar konkrētās nozares jaunumiem. Gada laikā katrs Latvijas lielā pasākuma organizators dodas uz vismaz 2-5 šāda veida pasākumiem, kuru dalības maksa svārstās no 300 – 3 000 *euro*. Maksimāli pieļaujamā atbalsta summa šādām izmaksām ir ne vairāk kā 3 000 *euro* vienai atbalstāmai darbībai un ne vairāk par 5 pasākumiem vienam gala labuma guvējam kalendāra gadā.
3. **pasākuma mārketinga materiālu izstrāde un izgatavošana** (bukleti, baneri, video klipi), **satura izstrāde** (informācijas sagatavošanai un vietnes meklētājoptimizācijai (SEO - *search engine optimizer*). Meklētājoptimizācija ir tīmekļa vietnes optimizēšana interneta meklēšanas dzinēja vajadzībām. Aktivitātes, kas ietilpst optimizācijas procesā ir bojāto saišu likvidēšana, mājaslapas pielāgošana dažādām ierīcēm (datori, planšetes, viedtālruņi), mājas lapas satura sagatavošana un pilnveidošana, mājaslapas papildināšana ar attēliem, lapas kartes izveide. Optimizācija uzlabo mājaslapas kvalitāti un atpazīstamību, var palielināt apmeklētāju plūsmu mājaslapā, kā arī sekmēt zīmola (pasākuma) atpazīstamību internetā, kā arī **informācijas pielāgošana ārvalstu tirgiem** (tulkošanas pakalpojumi). Maksimāli pieļaujamā atbalsta summa šādām izmaksām ir ne vairāk kā 20 000 *euro* vienai atbalstāmai darbībai*.*
4. **pasākuma popularizēšanas pasākumu izmaksas digitālajā vidē** (piem,. *Google Ads, Facebook Ads,* sociālo tīklu uzturēšana u.c.). Maksimāli pieļaujamā atbalsta summa šādām izmaksām ir ne vairāk kā 50 000 *euro* vienai atbalstāmai darbībai*.*
5. **sabiedrisko attiecību pakalpojumu izmaksas** (sadarbība ar medijiem (publikācijas pirms un pēc pasākuma, konkursi), ārvalstu žurnālistu akreditācija un piesaiste konkrētajam pasākumam, influenceru kampaņas konkrētās valstīs, ārvalstu mārketinga kampaņu realizēšana, sociālo tīklu uzturēšana, mediju monitorings, reklāmas kampaņu organizēšana). Jāņem vērā, ka iegūt ārvalstu kvalitatīvo mediju uzmanību no tās pašas valsts PR aģentūras ir daudz efektīgāk kā censties to pašu darīt no Latvijas (ar izņēmumiem, protams). Tāpat, lai pasākums iekļūtu dažādos ārvalstu mediju topos un “izlases sarakstos” (*shortlist*), ir ļoti vērtīgi, ja pasākumu ārvalstīs pārstāv, un par to patstāvīgi komunicē aģentūra. Maksimāli pieļaujamā atbalsta summa šādām izmaksām ir ne vairāk kā 50 000 *euro* vienai atbalstāmai darbībai*.*
6. **mediju vizītes uz Latviju izmaksas** (ceļa (transporta) izmaksas, kas saistītas ar neregulāro lidojumu un starpvalstu ekonomiskās vai tam pielīdzināmas klases sabiedriskā transporta (dzelzceļa, gaisa un ūdens transporta un starpvalstu koplietošanas autotransporta (autobusa)) izmantošanu (tai skaitā transporta pakalpojuma sniedzēja noteiktā papildu maksa, bez kuras pamatpakalpojumu nav iespējams iegādāties, un bagāžas maksa) uz un no Latvijas, naktsmītne, tūrisma aktivitātes (muzeju, galeriju apmeklējumi, aktīvā atpūta, gidi u.c.), ēdināšana, degustācijas). Šādas vizītes mērķis ir izveidot materiālu, kas popularizē pasākumu un Latviju kā tā norises vietu. Maksimāli pieļaujamā atbalsta summa šādām izmaksām ir ne vairāk kā 1 000 *euro* par personu, ne vairāk kā 20 vizīšu dalībniekiem viena pasākuma ietvaros;
7. **pasākuma ekonomiskās ietekmes pētījuma veikšanas izmaksas**;
8. **elites sportistu un/vai mākslinieku dalības nodrošināšanai pasākumā izmaksas**: honorārs, ceļa (transporta) izmaksas, kas saistītas ar starpvalstu ekonomiskās vai tam pielīdzināmas klases sabiedriskā transporta (dzelzceļa, gaisa un ūdens transporta un starpvalstu koplietošanas autotransporta (autobusa)) izmantošanu (t.sk. transporta pakalpojuma sniedzēja noteiktā papildu maksa, bez kuras pamatpakalpojumu nav iespējams iegādāties, un bagāžas maksa) uz un no Latvijas, naktsmītnes un ēdināšanas izmaksas

Papildinot atbalstāmo darbību loku, 3.2.1.2.pasākuma ietvaros tiktu sasniegti šādi rezultāti:* pieaugs atbalstīto komersantu skaits no kopējā eksportējošo uzņēmumu skaita (10%-20%);
* palielināsies atbalsta saņēmēju loks (eksportējošie uzņēmumi, jaunuzņēmumi;, biznesa inkubatoru klienti, tūrisma nozares uzņēmumi);
* pieaugs uzņēmumu skaits, kas izmantojuši atbalstu (40 000 *euro* apmērā, palielināsies no 60 uz 120; 20 000 *euro* apmērā, palielināsies no 144 līdz 280; 10 000 *euro* apmērā, palielināsies no 1336 līdz 2000);
* izmantoto atbalstu skaits uz 1 komersantu palielināsies no 3,6 atbalstiem uz 5 atbalstiem;
* vidējais eksporta pieaugums komersantam 2 gadus pēc atbalsta saņemšanas pieaugs par 20%;
* kopējais unikālo apkalpoto uzņēmumu skaits palielināsies par 56% (no 1345 līdz 2400).
 |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Latvijas Investīciju un attīstības aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts skar 3.2.1.2.pasākuma esošo mērķa grupu - komersantus, kooperatīvās sabiedrības (tai skaitā lauksaimniecības pakalpojumu kooperatīvā sabiedrība vai atbilstīga lauksaimniecības pakalpojumu kooperatīvā sabiedrība), zemnieku vai zvejnieku saimniecības, individuālos uzņēmumus, biedrības, nodibinājumi, kuri atbilst sīko (mikro), mazo un vidējo saimnieciskās darbības subjektu (komercsabiedrību) statusam, saskaņā ar Regulas Nr.651/2014 1.pielikumu un ostu pārvaldes, pašvaldības, plānošanas reģionus (projektos, kas neietver saimnieciskas darbības). MK noteikumu projekts ietekmē MK noteikumu 11.punktā minēto projekta iesniedzēju. |
| 2. | Tiesiskā regulējuma ietekme uz tautsaimniecību un administratīvo slogu | Palielināsies atbalstu saņēmušo komersantu skaits |
| 3. | Administratīvo izmaksu monetārs novērtējums | MK noteikumu projekts šo jomu neskar  |
| 4. | Atbilstības izmaksu monetārs novērtējums | MK noteikumu projekts šo jomu neskar  |
| 5. | Cita informācija | Ņemot vērā MK noteikumu projekta ietekmi, Latvijas Investīciju un attīstības aģentūrai ir nepieciešams izdarīt atbilstošus grozījumus projekta Nr.3.2.1.2/16/l/001 un Nr.3.2.1.2/16/l/002 kārtībās (metodikās) atbilstoši MK noteikumu projektam.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts no 2020.gada 8.decembra līdz 2020.gada 21.decembrim bija publicēts Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | Sabiedriskās apspriešanas ietvaros tika saņemti priekšlikumi no Latvijas Jātnieku federācijas un Starptautisko izstāžu rīkotājsabiedrības BT 1. |
| 3. | Sabiedrības līdzdalības rezultāti | Izvērtējot sniegtos priekšlikumus pēc būtības tika ņemti vērā Latvijas Jātnieku federācijas priekšlikumi attiecībā uz starptautiskajiem kultūras un sporta pasākumiem, ietverot arī starptautiskās sacensības, kas iekļautas attiecīgo federāciju/asociāciju starptautiskajā kalendārajā plānā.Izvērtējot Starptautisko izstāžu rīkotājsabiedrības BT 1 priekšlikumu tika sagatavoti grozījumi, par atbalsta nodrošināšanu pasākuma mērķa grupai dalībai starptautiskajās tūrisma un darījumu tūrisma izstādēs ārvalstīs un Latvijā ar individuālu stendu vai kopstendā. Ņemot vērā aktuālo situāciju, esošā budžeta ietvaros netiek ņemts vērā priekšlikums atbalstīt starptautisko izstāžu organizēšanu Latvijā.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Investīciju un attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ekonomikas ministrs J.Vitenbergs

Vīza:

Valsts sekretārs E. Valantis